钦定古今图书集成/明伦汇编/氏族典/第119卷 > 陈方庆
## 钦定古今图书集成/明伦汇编/氏族典/第119卷 > 陈方庆

按《陈书南康愍王昙朗传》：“昙朗子方庆，少清警，涉猎
书传。及长，有干略。天嘉中，封临汝县侯，寻为给事中、
太子洗马，权兼宗正卿，直殿省。太建九年，出为轻车
将军，假节、都督定州诸军事、定州刺史。秩满，又为散
骑常侍，兼宗正卿。至德二年，进号智武将军，武州刺
史。初，广州刺史马靖久居岭表，大得人心，士马彊盛”，
朝廷疑之。至是以方庆为仁威将军、广州刺史，以兵
袭靖。靖诛，进号宣毅将军。方庆性清谨，甚得民和。四
年，进号云麾将军。祯明三年，隋师济江，衡州刺史王
勇遣高州刺史戴智烈将五百骑迎方庆，欲令承制
总督征讨诸军事。是时隋行军总管韦洸帅兵度岭，
宣《隋文帝敕》云：“若岭南平定，留勇与”丰州刺史郑万
顷且依旧职。方庆闻之，恐勇卖己，乃不从，率兵以拒
智烈。智烈与战，败之，斩方庆于广州，掳其妻子。